甲辰歲朝把筆
作者：趙孟堅
朝代：宋

paragraphs: 四十五番見除夕，稍知慚愧此之日。
小時辛苦習科場，惟恐一官身未得。
二十七歲方塵忝，又閲八年初實歷。
又閲十年滿兩任，汲汲皇皇望通籍。
况逾百指家累重，蔭贍浩穰憂不給。
所以中心懷蹐跼，每至歲朝常戚戚。
前年涉險趨淮幕，去年舉剡甫及格。
猶自奔波趁班見，來往時時在塗陌。
今年事定已改官，分邑不遠近鄉國。
秋風行可報瓜熟，便得怡愉奉慈色。
所以親邊知自幸，笑語團欒竟通夕。
雖然丈夫致君澤民事業匪僅此，要是此去無限隔。
但辦勞心供撫字，忠信尚可行蠻貊。
斷不依阿事嫵媚，亦不聚歛求封殖。
升而戾天沈而淵，一聽天公無固必。
若綴班行儘向高，爐香夾侍螭坳側。
剩擬抗論高回天，粗有外氏之遺策。
或分一壘向邊疆，願作長城如李勣。
霜臺直筆屏姦回，機幕飛毫草文檄。
更令小試經綸手，黼黻曾夢江淹筆。
不然種花蒔藥老海濱，却覓長年當官職。